अज्जै दे खानें दा रुझान सुआदें अल्ल मता ऐ। परिणाम सरूप पौष्ठिकता दे थाह्‌र बमारियां पल्लै पौंदियां न। इंयां गै अज्जै दा साहित्य बी छन्द, गति, यति, लै, वर्ण, अक्खर वगैरा तच बज्झे दा, नियमें ते बादें दे फेरें च भुल्ले दा ते अलंकारें, गुणें रीतियें वगैरा दियें फाहियें च फसे दा शिल्प ते कला दा पिछलग्गू बनियै सामनै औंदा ऐ। पर, कदीमी साहित्य च समाज-मड़क, बनावट-सजावट बगैरा किस नेईं ही। ओह्‌दे च सादगी, सरलता, सभावकता ते अजादी दा वातावरण हा, जेह्‌ड़ा अज्जै दे साहित्य च सिरे थमां नदारद ऐ। कदीमी मनुक्खै दा सच्चा-सुच्चा साहित्य उ’आं गै खुद-रौ, सुहावना ते सभावक हा, जियां जंगलै दा बूटा खुद-रौ, सुहावना ते सभावक होंदा ऐ. अज्जै दा साहित्य बागै दा बूटा ऐ जिसी माली बीजदा, पालदा, कतरदा, तराशदा ते मनचाही शकल दिन्दा ऐ। पुराने मनुक्खै दा साहित्य अजाद पैंछी हा, ओह्‌दे च सभावकता ते पवित्तरता गंगाजलै आंगर मजूद ही। उस पुराने अनपढ़, अशिक्षत, असंस्कृत ते अनघढ़ आदमियै दा जेह्‌ड़ा साहित्य समें दे तुफानें दियें चपेड़ें थमां बटचदा-बचांदा साढ़े तगर पुज्जे दा ऐ, उसी गै लोक-साहित्य गलाया जन्दा ऐ। जेह्‌ड़े सभ्यता-शा दूर कुदरती हालता च अनपढ़ रौंह्‌दे होई जीन-मरन, आस-निरास, नेकी-बदी, गमी-खुशी वगैरा गी स्वच्छन्द छन्दें च प्रकट करदे न। कुसै नै गलाए दा ऐ जे साहित्य लोकें द्वारा लोकें लेई रचेआ गेदा साहित्य ऐ।